DA Den Europæiske Unions Tidende C 52/19

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 52/14)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ΓΛΥΚΟ ΤΡΙΑΝΤΑΦΥΛΛΟ ΑΓΡΟΥ« (GLYKO TRIANTAFYLLO AGROU)

EU-nr.: CY-PGI-0005-01310 – 3.2.2015

BOB ( ) BGB ( X )

1. Betegnelse

»Γλυκο Τριανταφυλλο Αγρου« (Glyko Triantafyllo Agrou)

2. Medlemsstat eller tredjeland

Cypern

3. Beskrivelse af landbrugsproduktet eller fødevaren

3.1. Produkttype

Kategori 2.3 — Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Glyko Triantafyllo Agrou« er en homogen, tyk blanding af rosenblade, sukker og vand, som er stivnet under tilberedningen. Den serveres med ske og spises som dessert.

Kemiske egenskaber

Vandindhold: 20-24 %

Aske: 0,1-0,3 %

Kulhydrater: 70-85 %

Organoleptiske egenskaber

Farve: I glasset har denne sukkervare en karakteristisk dyb mørkelilla til brun farve. Når den bredes ud, ser den mere lysebrun eller orange ud, og de enkelte kronblade er gennemsigtigt beige med brune nuancer.

Konsistens: tyk blanding med en høj andel af intakte rosenblade, som giver en fast konsistens.

Aroma: kraftig rosenduft

Smag: sød med en smag af roser.

3.3. Foder (kun for produkter af animalsk oprindelse) og råvarer (kun for forarbejdede produkter)

Til fremstilling af sukkervaren anvendes følgende ingredienser, efter vægt, i forholdene 1:1:1 til 1:1½:1,

— kronblade (uden stilk) fra roser af sorten Rosa damascena (damascenerrose), som dyrkes inden for det afgrænsede geografiske område

— sukker

— vand.

Desuden tilsættes citronsaft til den færdige blanding (1 %).

3.4. Specifikke etaper af produktionen, som skal finde sted i det afgrænsede geografiske område

— Høst af råvaren: Roserne høstes udelukkende i de kølige morgentimer, nærmere bestemt mellem kl. 5.00 og kl. 8.00, når blomsterne endnu ikke har åbnet sig helt, og bladene stadig er fugtige. Levering og opbevaring: Roserne leveres friske og stadig på stilkene senest ca. tre timer efter høsten. Herefter a) indledes tilberedningen af sukkervaren med det samme, eller b) (i undtagelsestilfælde, hvis der er blevet leveret en meget stor mængde roser) lægges roserne omgående på køl ved en temperatur på 0-6 °C med en relativ luftfugtighed på 75 %; de må højst opbevares i 24 timer.

— Tilberedning: Først fjernes stilkene og andet træagtigt materiale, så kun kronbladene er tilbage. De gås igennem for at fjerne pollen, og skylles til sidst i koldt ledningsvand.

— I kedlen — første opvarmning: Rosenbladene koges i en smule vand med sukker. Den første vandmængde afhænger af, hvor meget vand der er tilbage på bladene efter skylningen. Under den første kogning dækkes kedlen med et tætsluttende låg, således at alle aromaerne optages i blandingen. Derved kan den ønskede rosenduft udvikles og optages i sukkervaren.

— I kedlen — anden kogning: Efter tilsætning af det resterende sukker og vand samt citronsaften koges blandingen videre uden låg.

— Afkøling, påfyldning på glas og opvarmning i ovn: Sukkervaren afkøles ved stuetemperatur og hældes derefter på steriliserede glas med låg, som kan klare høje temperaturer. Glassene sættes i ovnen og opvarmes, indtil blandingens kernetemperatur når 70-85 °C.

3.5. Særlige regler for udskæring, rivning eller emballering osv. for det produkt, som den registrerede betegnelse henviser til

»Glyko Triantafyllo Agrou« fyldes i glas (som kan opvarmes til høje temperaturer), men der er ingen minimum- eller maksimumvægt foreskrevet.

Glassene pakkes i papkasser og opbevares ved stuetemperatur på et køligt og tørt sted.

Holdbarhed: tre år fra pakkedatoen.

Opbevaringstemperatur: stuetemperatur under 25 °C.

Pakningen er en del af fremstillingsprocessen og skal derfor foregå i det afgrænsede geografiske område (se punkt 3.6).

3.6. Særlige regler for mærkning af det produkt, som den registrerede betegnelse henviser til

For at sikre produktets sporbarhed skal mærkningen også finde sted i det afgrænsede geografiske område. Begrundelsen herfor er, at produktet er meget modtageligt for kontaminering. Kontaminering forhindres ved pakning og efterfølgende mærkning, hvilket sikrer, at alle trin af fremstillingsprocessen finder sted i det afgrænsede geografiske område, herunder det sidste trin.

Lovgivningen om mærkning af og præsentationsmåder for levnedsmidler samt om reklame for sådanne levnedsmidler, som ændret eller erstattet, skal overholdes. Derudover skal det klart fremgå af mærkningen, at produktet er fremstillet af roser af sorten Rosa damascena, som er dyrket i kommunen Agros.

4. Kort angivelse af det geografiske områdes afgrænsning

»Glyko Triantafyllo Agrou« fremstilles inden for det område, der administrativt udgøres af kommunen Agros.

5. Tilknytning til det geografiske område

Selv om sukkervarer fremstillet af roser fremstilles i små mængder af andre producenter andre steder i Cypern og i udlandet, er »Glyko Triantafyllo Agrou« unik takket være:

a) råvaren, dvs. kronblade fra roser af sorten Rosa damascena, der vokser i det område, der udgøres af kommunen Agros

b) den tilknytning, der er opstået mellem produkter fremstillet af damascenerroser og kommunen Agros gennem de sidste hundrede år eller mere, og det omdømme, disse produkter har opnået

c) den knowhow, der er opbygget inden for kommunen, og især hos den eneste kommercielle producent af »Glyko Triantafyllo Agrou«, som i sin fremstillingssproces har inddraget de metoder og den ekspertise, som de lokale kvinder, som tidligere tilberedte sukkervaren i hjemmet som lægemiddel, besad.

a) Råvaren og den koncentrerede dyrkning af Rosa damascena : »Glyko Triantafyllo Agrou« er et af de produkter, hvortil der som råvare anvendes kronblade fra sorten Rosa damascena, som trives i det afgrænsede geografiske område. Tilknytningen mellem Agros og produkter fremstillet af roser beror på, at sorten Rosa damascena er blevet dyrket i området i over hundrede år. Af alle jordbrug på Cypern, som dyrker denne sort, ligger 70 % i kommunen Agros, fordi sorten er velegnet til områdets specifikke klimatiske forhold. Adgangen til store mængder rosenblade fra jordbrug tæt på forarbejdningsanlægget betyder, at sukkervaren »Glyko Triantafyllo Agrou« med specifikke karakteristika, som skyldes hurtig levering af råvaren fra mark til køkken, kan fremstilles i kommercielt omfang.

Det geografiske område har et særligt mikroklima, som egner sig til dyrkning af damascenerroser.

Tilknytningen mellem damascenerrosen og Agros-områdets miljømæssige karakteristika skyldes klimaet (køligt og tørt bjergklima) og jorden. Agros ligger i en højde på omkring 1 000 meter, hvilket er ideelt til dyrkning af roser. Det afspejles i de store mængder (omkring 70 %), der dyrkes i dette område. Agros ligger desuden i en naturlig lavning, hvilket betyder, at roserne er beskyttet mod vinde nordfra.

Temperaturerne svinger fra – 5 °C til 35 °C, men er stabile i de måneder, hvor den vegetative vækst begynder, hvilket er vigtige faktorer. Større udsving i temperaturen fra marts til juni ville kunne indvirke negativt på afgrøderne. Nedbørsmængden er også stabil; også her ville udsving kunne indvirke negativt på blomstringen og dermed udbyttet. I maj, hvor roserne blomstrer og høstes, er der sædvanligvis ringe nedbør og dermed begrænset risiko for svampesygdomme, og høstbetingelserne er ideelle. Endelig sikrer bjergarten (gabbro og diabas) kombineret med jordtypen (middelgrov jord med et stort indhold af organisk materiale) egnede jordbundsforhold for denne rosensort.

På grund af de særlige klima- og jordbundsforhold forbinder man Agros-området med dyrkning og forarbejdning af damascenerroser, og der har gennem årene udviklet sig en række kulturelle traditioner i forbindelse hermed. De første henvisninger til dyrkning af damascenerroser i Cypern stammer fra slutningen af det 19. århundrede, og de eneste områder med en registreret betydelig produktion af afgrøder var Mylikouri og Agros, hvilket bekræfter deres særlige karakteristika. I begge områder tog dyrkningen af roser fart efter 1940, men Agros producerede flere roser end Mylikouri og gør det stadig i dag, og det kan dermed konkluderes, at særlige klimatiske forhold kombineret med menneskelige faktorer er årsagen til, at dyrkningen af damascenerroser stadig opretholdes i området. Der findes desuden ingen skriftlige henvisninger til en sukkervare fremstillet af damascenerroser i Mylikouri; det lader til, at kun rosenvand fremstilles i det pågældende område.

Ud over at Agros-området er velegnet til dyrkning af damascenerroser, skal det bemærkes, at kun 20 % af alle rosensorter ifølge videnskabelige undersøgelser klassificeres som duftende, 50 % er svagt duftende, og de resterende sorter er ikke duftende. Damascenerrosen er blandt de 20 %, der klassificeres som duftende, og forskning viser også, at rosen med hensyn til duft adskiller sig fra andre hybrider. Det kan derfor konkluderes, at den specifikke duft, der er forbundet med »Glyko Triantafyllo Agrou«, som fremstilles af kronblade fra damascenerroser, skyldes denne rosensorts specifikke aromatiske egenskaber.

b) Tilknytning til kommunen Agros og omdømme: I Agros begyndte anvendelsen af damascenerroser til fremstilling af sukkervarer, da man begyndte at dyrke dem i kommercielt omfang i begyndelsen af 1940'erne. Optegnelser fra 1940 beskriver, hvordan kvinder i kommunen Agros tilberedte »Glyko Triantafyllo Agrou« i hjemmet, ikke blot som en enkel, traditionel sukkervare, men også som et middel mod forstoppelse. Frem til 1985 blev produktet kun fremstillet i private husholdninger, ikke i kommercielt omfang. Omkring 1985 indledte Niki Agathokleous den kommercielle produktion af produktet, idet hun anvendte den ekspertise, som hendes svigermor havde videregivet til hende. I dag er hendes virksomhed stadig den eneste autoriserede kommercielle producent af »Glyko Triantafyllo Agrou«, selv om mange kvinder i området under høsten stadig fremstiller små mængder til privat forbrug derhjemme.

Ud over den historiske tilknytning mellem Agros og denne sukkervare, der fremstilles af roser og spises med ske, kommer lokalsamfundets tilknytning til produkter fremstillet af damascenerroser også til udtryk i områdets kulturliv. Hvert år midt i maj (afhængigt af vejret), dvs. under høsten, afholder lokalsamfundet en årlig rosenfestival, hvor de lokale produkter fremstillet af damascenerroser præsenteres, herunder den lokale sukkervare. Rosen er så at sige blevet et symbol på lokalsamfundet, hvilket fremgår af (nye og ældre) publikationer med beskrivelser af landsbyen, som specifikt nævner dens produkter fremstillet af damascenerroser.

c) Ekspertise: Damascenerrosens duft er den grundlæggende faktor, som giver produktet dets særlige kendetegn, men den ekspertise, der er opnået gennem tiden, er også meget vigtig. Den erhvervede erfaring kommer til udtryk i forbindelse med: høsten af roserne (de plukkes hver dag i høstperioden, og det sker med forsigtighed, således at bladene kan afgive så kraftig en duft som muligt), håndteringen efter høsten og tilberedningen af det færdige produkt. Den erfaring, der er opbygget gennem årene, kommer til udtryk ved:

i) at rosenbladene forbliver intakte og beholder deres faste konsistens i det færdige produkt

ii) konsistensen i den færdige blanding

iii) den høje andel af rosenblade i den færdige blanding.

De menneskelige faktorer, der bidrager til at give »Glyko Triantafyllo Agrou« dets særlige karakteristiske egenskaber, navnlig med hensyn til aroma, farve, bladenes intakte stand og den høje andel af blade i blandingen, er nærmere beskrevet nedenfor:

1. Roserne høstes kun i de kølige morgentimer mellem kl. 5.00 og kl. 8.00, når blomsterne endnu ikke har åbnet sig helt, og bladene stadig er fugtige. Plukning af blomsterne, når det er varmt, mindsker deres olieindhold, eftersom de æteriske olier fordamper fra små hår på bladene. Roserne transporteres omgående til forarbejdningsanlægget, således at tilberedningen af sukkervaren kan indledes, mens bladene stadig er fugtige og har en kraftig duft. Det er også afgørende, at jordbrugene ligger tæt på forarbejdningsanlægget, eftersom det begrænser transporttiden til et minimum, således at rosenbladenes kvalitet og aromatiske egenskaber ikke forringes inden forarbejdningen.

2. I forbindelse med den første kogning af roserne med vand og sukker er kedlen dækket af et låg for at begrænse fordampningen af æteriske olier og sikre, at sukkervaren optager så mange aromaer som muligt. Den damp, der frigives i begyndelsen af kogningen, har det højeste indhold af æteriske olier (aromaer) — fordi æteriske olier har et lavere kogepunkt end vand og fordamper først — og den skal i berøring med en kølig overflade, således at den kondenserer og vender tilbage til blandingen og optages heri.

3. Den forsigtige manuelle høst og den meget korte afstand til forarbejdningsanlægget bidrager også til at sikre, at rosenbladene forbliver intakte, hvilket af afgørende for at sikre, at det færdige produkt får en fast konsistens.

4. Andelen af rosenblade i blandingen er en anden afgørende faktor, som sikrer, at blandingen får en tykkere konsistens og har et højere aromaindhold.

5. Den gradvise tilsætning (i to trin) af sukker under fremstillingsprocessen (kogningen) bidrager til, at rosenbladene koges gradvist og jævnt, hvilket er afgørende for det færdige produkts farve og faste konsistens.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφες%20Γλυκο%20Τριανταφυλλο%20Αγρου%20final.pdf

(1) EUT L 343 af 14.12.2012, s. 1.